Bejaarde motorfietsryer sterfArgieffoto (Foto: AlexVan, Pixabay) ŉ Motorfietsryer, in sy 70’s, is Dinsdag in ŉ ongeluk in Cresta in Randburg, Gauteng, oorlede. “Die man het met sy gesig na onder op die pad langs sy motorfiets gelê toe paramedici by die toneel opgedaag het,” het Chitra Bodasing, woordvoerder van ER24, in ŉ verklaring gesê. Die ongeluk het op die hoek van Judgesrylaan en Woodleyweg plaasgevind. “Hy het verskeie noodlottige beserings opgedoen. Hy is op die toneel dood verklaar,” het sy bygevoeg. Die bestuurder van die bakkie is nie beseer nie. Die oorsaak van die ongeluk is nog nie bekend nie. Owerhede stel ondersoek in.